CELEX: 32017R0358
Language: lt
Date: 2017-02-28 00:00:00
Title: 2017 m. vasario 28 d. Komisijos įgyvendinimo reglamentas (ES) 2017/358, kuriuo patvirtinamos veikliosios medžiagos akrinatrino patvirtinimo sąlygos, kaip nustatyta Įgyvendinimo reglamente (ES) Nr. 540/2011 (Tekstas svarbus EEE. )

1.3.2017   
            
            
               LT
            
            
               Europos Sąjungos oficialusis leidinys
            
            
               L 54/6
            
         KOMISIJOS ĮGYVENDINIMO REGLAMENTAS (ES) 2017/358
   2017 m. vasario 28 d.
   kuriuo patvirtinamos veikliosios medžiagos akrinatrino patvirtinimo sąlygos, kaip nustatyta Įgyvendinimo reglamente (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c punktą,
   kadangi:
   
               (1)
            
            
               veiklioji medžiaga akrinatrinas pagal Reglamentą (EB) Nr. 1107/2009 patvirtinta Komisijos įgyvendinimo reglamentu (ES) Nr. 974/2011 (2) ir yra įtraukta į Komisijos įgyvendinimo reglamento (ES) Nr. 540/2011 (3) priedo B dalį. Pagal Įgyvendinimo reglamento (ES) Nr. 540/2011 priedo B dalies 19 eilutę „galima leisti naudoti tik kaip insekticidą ir akaricidą neviršijant 22,5 g/ha per vieną kartą“;
            
         
               (2)
            
            
               2012 m. gegužės 8 d. bendrovė „Cheminova A/S“, kurios prašymu buvo patvirtintas akrinatrinas, pateikė paraišką iš dalies pakeisti veikliosios medžiagos akrinatrino patvirtinimo sąlygas, kad šią medžiagą būtų galima leisti naudoti kaip insekticidą ir akaricidą be normos apribojimų. Su ta paraiška pateikta informacija, susijusi su prašomu naudojimo išplėtimu. Paraiška pateikta Prancūzijai, kuri Komisijos reglamentu (EB) Nr. 1490/2002 (4) paskirta ataskaitą rengiančia valstybe nare;
            
         
               (3)
            
            
               Prancūzija įvertino pareiškėjo pateiktą informaciją ir parengė vertinimo ataskaitos projekto papildymą. 2012 m. lapkričio 5 d. ji pateikė šį papildymą Komisijai, o jo kopiją – Europos maisto saugos tarnybai (toliau – Tarnyba);
            
         
               (4)
            
            
               Tarnyba šį papildymą išsiuntė pareiškėjui ir valstybėms narėms ir paskelbė jį viešai, kad per 60 dienų laikotarpį būtų galima pateikti rašytinių pastabų;
            
         
               (5)
            
            
               2013 m. lapkričio 21 d. Tarnyba, atsižvelgdama į vertinimo ataskaitos projekto papildymą, priėmė savo išvadą (5) dėl neriboto akrinatrino naudojimo kaip insekticido ir akaricido;
            
         
               (6)
            
            
               Tarnyba pateikė savo išvadą pareiškėjui, valstybėms narėms bei Komisijai ir paskelbė ją viešai. Komisija, atsižvelgdama į valstybės narės ataskaitos rengėjos vertinimo ataskaitos projekto papildymą ir Tarnybos išvadą, pristatė peržiūros ataskaitą ir reglamento projektą Augalų, gyvūnų, maisto ir pašarų nuolatiniam komitetui;
            
         
               (7)
            
            
               pareiškėjui buvo suteikta galimybė pateikti pastabas dėl akrinatrino peržiūros ataskaitos, įskaitant papildymą. Pareiškėjas pateikė pastabas ir jos buvo atidžiai išnagrinėtos. Vis dėlto, nepaisant pareiškėjo argumentų, 8 konstatuojamojoje dalyje minėtų problemų išspręsti nepavyko;
            
         
               (8)
            
            
               remiantis peržiūros ataskaita ir kitais su svarstomu klausimu pagrįstai susijusiais veiksniais, turėtų būti laikoma, kad pareiškėjo pateikta papildoma informacija neleidžia išspręsti konkrečių problemų, dėl kurių akrinatriną leista naudoti neviršijant vienkartinės 22,5 g/ha normos. Visų pirma, akrinatrinas yra labai nuodingas žuvims ir vandens bestuburiams ir jo priimtinumui naudojant dabartine norma jau būtinos plataus masto rizikos mažinimo priemonės. Pareiškėjo pateiktais naujais duomenimis neįrodyta, kad dėl numatomo žymaus normos, o kartu ir poveikio padidinimo rizikos lygis susijusiems vandens organizmams vis tiek būti priimtinas. Galiausiai, remiantis pranešėjo pateikta patvirtinamąja informacija, EFSA daro išvadą, kad dėl didesnių normų padidėtų rizika netiksliniams nariuotakojams, ir tokiu būdu dar kartą patvirtinama, kad norma negali būti didinama;
            
         
               (9)
            
            
               taigi neįrodyta, kad galima tikėtis, jog augalų apsaugos produktai, kurių sudėtyje yra akrinatrino, iš esmės atitiktų Reglamento (EB) Nr. 1107/2009 4 straipsnio 3 dalyje nustatytus reikalavimus, kai jie naudojami kaip insekticidas ar akaricidas be normos apribojimų;
            
         
               (10)
            
            
               todėl Įgyvendinimo reglamento (ES) Nr. 540/2011 priedo B dalies 19 eilutėje nustatytos veikliosios medžiagos akrinatrino patvirtinimo sąlygos patvirtinamos;
            
         
               (11)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Patvirtinimo sąlygų patvirtinimas
   Patvirtinamos Įgyvendinimo reglamento (ES) Nr. 540/2011 priedo B dalies 19 eilutėje nustatytos veikliosios medžiagos akrinatrino patvirtinimo sąlygos.
   2 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 28 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  2011 m. rugsėjo 29 d. Komisijos įgyvendinimo reglamentas (ES) Nr. 974/2011, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo rinkai patvirtinama veiklioji medžiaga akrinatrinas ir iš dalies keičiamas Komisijos įgyvendinimo reglamento (ES) Nr. 540/2011 priedas ir Komisijos direktyva 2008/934/EB (OL L 255, 2011 10 1, p. 1).
   
      (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).
   
      (4)  2002 m. rugpjūčio 14 d. Komisijos reglamentas (EB) Nr. 1490/2002, nustatantis išsamias darbų programos, minėtos Tarybos direktyvos 91/414/EEB 8 straipsnio 2 dalyje, trečiojo etapo įgyvendinimo taisykles ir iš dalies keičiantis Reglamentą (EB) Nr. 451/2000 (OL L 224, 2002 8 21, p. 23).
   
      (5)  Tarpusavio vertinimo išvada dėl veikliosios medžiagos akrinatrino keliamos pesticido rizikos vertinimo. EFSA Journal 2013;11(12):3469. Adresas internete www.efsa.europa.eu/efsajournal.htm.